己卯雨後春興呈吟友
作者：衛宗武
朝代：宋

paragraphs: 一氣散沖融，生意溢羣動。
膏澤溜涓涓，物華來總總。
孤芳擅魁元，衆卉遂賓從。
丹碧互鮮妍，低昂相錯綜。
茵鋪五茸稠，旆接千林聳。
爲媒想雉驕，求友悅鶑哢。
絲繭富桑疇，餠餌馨麥隴。
耕犁雨既肥，荷鍤雲成滃。
花間車可乘，果下馬宜鞚。
駸尋光景流，瀟洒日月送。
悅情書一編，舒憂琴四弄。
九仞功徒勞，三逕步莫縱。
空羨蘭亭遊，惟存草池夢。
郊原初駘蕩，風塵息澒洞。
良辰悵易逾，雅志浩難控。
春吟料滿囊，春釀香浮甕。
春水玉交流，春山翠如涌。
樂事勿復論，幽尋猶可共。
王謝何人斯，吾將繼芳踵。